ประกาศ
ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]
 

ด้วยปรากฏว่าสถานการณ์ในขณะนี้กลุ่มผู้ชุมนุมจำนวนมากยังคงดำรงความต่อเนื่องและยืดเยื้อในการชุมนุมเรียกร้องความต้องการตามแนวทางและผลประโยชน์ของกลุ่ม
โดยกำหนดรูปแบบการชุมนุมด้วยการยึดพื้นที่และการเคลื่อนไหวตามเส้นทาง รวมทั้งปิดล้อมสถานที่ที่สำคัญในเขตกรุงเทพมหานคร
และเขตจังหวัดใกล้เคียง ซึ่งจะส่งผลกระทบต่อการดำรงชีวิตโดยปกติของประชาชนโดยทั่วไป
โดยในห้วงเวลาของการชุมนุมที่ผ่านมานั้นปรากฏมีเหตุการณ์ความรุนแรงหลายเหตุการณ์จากกลุ่มบุคคลบางกลุ่ม
มุ่งหวังเพื่อสร้างสถานการณ์ให้เกิดความเสียหายต่อชีวิตและทรัพย์สินของประชาชนและส่วนราชการ
รวมทั้งเพื่อให้เกิดการกระทบกระทั่งระหว่างเจ้าหน้าที่ของรัฐกับกลุ่มผู้ชุมนุม อันจะทำให้สถานการณ์ขยายลุกลามจนเกิดความรุนแรงกระทบต่อความมั่นคงภายในราชอาณาจักร
รวมทั้งการบริหารราชการแผ่นดินของรัฐ ทั้งนี้ ในระหว่างวันที่ ๓๐ มีนาคม ถึงวันที่
๗ เมษายน พ.ศ. ๒๕๕๓ จะมีการจัดงานกาชาด ณ สวนอัมพรและบริเวณใกล้เคียง ซึ่งจะมีประชาชนมาร่วมกิจกรรมเป็นจำนวนมากอาจเป็นเป้าหมายให้กลุ่มผู้ไม่หวังดีสร้างสถานการณ์ความรุนแรงเกิดขึ้น

ดังนั้น เพื่อให้การบริหารจัดการในการรักษาความสงบและความปลอดภัยมีเอกภาพและเป็นไปด้วยความเรียบร้อยและเกิดความต่อเนื่อง
จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้สถานการณ์ขยายตัวลุกลามเป็นเหตุการณ์ก่อความไม่สงบหรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๓๐ มีนาคม พ.ศ. ๒๕๕๓ ดังต่อไปนี้

๑. ให้เขตพื้นที่กรุงเทพมหานคร
อำเภอปากเกร็ด และอำเภอเมืองนนทบุรี จังหวัดนนทบุรี และอำเภอบางพลี อำเภอบางเสาธง อำเภอบางบ่อ
อำเภอพระประแดง และอำเภอเมืองสมุทรปราการ จังหวัดสมุทรปราการ เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒. ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการการกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด รวมทั้งจัดตั้งศูนย์อำนวยการ หรือหน่วยงานที่เรียกชื่ออื่น
เพื่อปฏิบัติภารกิจนี้เป็นการเฉพาะ

๓. เพื่อให้เกิดความต่อเนื่องในการปฏิบัติการป้องกัน
ปราบปราบ ระงับ ยับยั้ง และแก้ไข หรือบรรเทาเหตุการณ์ที่กระทบต่อความมั่นคงภายในราชอาณาจักร
ให้บรรดาประกาศ คำสั่ง หรือการดำเนินการใดที่กองอำนวยการรักษาความมั่นคงภายในราชอาณาจักรกำหนดขึ้น
หรือการปฏิบัติการใดของศูนย์อำนวยการ หน่วยงาน พนักงานเจ้าหน้าที่หรือผู้ใดที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร ลงวันที่
๙ มีนาคม พ.ศ. ๒๕๕๓ และวันที่ ๒๓ มีนาคม พ.ศ. ๒๕๕๓ ยังคงมีผลใช้บังคับโดยต่อเนื่อง
จนกว่าจะมีการกำหนดเป็นอย่างอื่น

ทั้งนี้ ให้มีผลบังคับใช้ระหว่างวันที่ ๓๑ มีนาคม
ถึงวันที่ ๗ เมษายน พ.ศ. ๒๕๕๓


ประกาศ
ณ วันที่ ๓๐ มีนาคม พ.ศ. ๒๕๕๓
สุเทพ
เทือกสุบรรณ
รองนายกรัฐมนตรี
รักษาราชการแทน
นายกรัฐมนตรี









ปริยานุช/ผู้จัดทำ
๑๖
มิถุนายน ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๐ ง/หน้า ๑๑/๓๐ มีนาคม ๒๕๕๓